Nuorelle tytölle
Elo suuri, ihmeellinen
 etehesi aukenee.
 Tuhat kummaa kysymystä
 vastausta vuottelee.

 Niitä ellös tyttö nuori
 tutkimatta heitäkään,
 Etsijän sä tietä käyös,
 kysy, tutki yhtenään.

 Tiedä epäilyksen ovi
 edistyksen ehto on.
 Vanha maatuu, uusi versoo,
 tahto vain vie tekohon.

 Sokeena ken tietään kulkee
 sarastust’ ei nähdä voi.
 Siteissä saa kiemuroida
 ken ei vapaaks’ kapinoi.

 Moni täällä painaa taakka,
 moni tuska pusertaa.
 Tuhat elon kysymystä
 vastausta vartoaa.

 Neito elos huomenessa
 ohjaa kulkus eteenpäin.
 Siteet hengen, aineen kahleet
 kaikki katko rynnistäin.

 Sillä nuorna hehkurinnoin
 taistohan ken uskaltaa;
 hälle soipi suuret kutsut,
 voittolaulut humajaa.

Hilja Liinamaa.

Lähde: Vapauden viesti: sosialidemokratinen kevätjulkaisu 1. 1908. Vapaus-lehti, Mikkeli.

Hilja Pärssinen
Runot
Vapauden viesti: sosialidemokratinen kevätjulkaisu
1908